Povetkin - Joshua jangi shu yiliyoq o‘tkazilishi mumkin

Rossiyalik bokschi Aleksandr Povetkin hamda 3ta chempionlik kamariga ega buyuk britaniyalik bokschi Entoni Joshua o‘rtasida 2018 yil kuzida jang o‘tkazilish mumkin. Bu haqda TASS «Mir boksa» kompaniyasi rahbari Andrey Ryabinskiyga asoslangan holda xabar tarqatdi.
1 aprelga o‘tar kechasi Kardiffdagi boks oqshomida Povetkin britaniyalik Devid Praysni beshinchi raundda nokautga uchratdi. Joshua esa shu arenada yangi zelandiyalik Jozef Parkerga qarshi 12 raundlik jangda hakamlar qaroriga ko‘ra g‘alaba qozonib, WBA Super, IBO va IBF kamarlarini himoya qildi hamda WBO kamariga ega chiqdi.
«Biz Joshuaning promouteri Eddi Hirn bilan bo‘lg‘usi rejalarni muhokama qildik. Keyingi jang Povetkin va Joshua o‘rtasida kechishi haqida gaplashdik. Ammo hozircha shartnoma imzolanmagan, bu haqda aniq gap aytishga hali erta. Biz bu jangni yil oxiriga, balki kuzga o‘tkazishni rejalashtirmoqdamiz», degan Ryabinskiy.
Povetkin hozirda WBA Super kamari uchun Joshuaga majburiy da'vogar bo‘lib turibdi. Ayni vaqtda 38 yoshda bo‘lgan rossiyalik professional boksda 34 g‘alaba (24 nokaut) va bir mag‘lubiyat qayd etgan.
Joshua esa 21 jangda 21 g‘alabaga erishgan - 20ta jangda nokaut bilan.